+-----------------------------------------------------------------------+
| เอกสารแนบ 3 รายงานการกำกับดูแลกิจการของคณะกรรมการตรวจสอบ                 |
+-----------------------------------------------------------------------+

คณะกรรมการตรวจสอบของบริษัท โอเชียนกลาส จำกัด (มหาชน)
ประกอบด้วยกรรมการอิสระซึ่งไม่ได้เป็นเจ้าหน้าที่บริหารหรือผู้มีส่วนได้ส่วนเสียกับบริษัท จำนวน 3
ท่าน ได้แก่ นายประจักษ์ ทิพยุทธ์ นายนิสสัย เวชชาชีวะ และนายวสันต์ จาติกวณิช ในปี 2547
ที่ผ่านมา นายวสันต์
จาติกวณิชได้ลาออกจากการเป็นกรรมการและกรรมการตรวจสอบโดยมีผลตั้งแต่วันที่ 31 สิงหาคม
2547 ทำให้บริษัทได้เรียนเชิญ ดร.ธัชพล
โปษยานนท์มาเป็นกรรมการและกรรมการตรวจสอบแทนนายวสันต์ จาติกวณิช

คณะกรรมการตรวจสอบซึ่งจัดตั้งขึ้นตามมติของคณะกรรมการบริษัท
ได้ปฏิบัติงานตามหน้าที่ที่คณะกรรมการอิสระได้รับมอบหมายไว้ โดยมุ่งเน้นเรื่องการควบคุมภายใน
การกำกับดูแลกิจการที่ดี การบริหารความเสี่ยงและความโปร่งใสในการบริหารของฝ่ายจัดการ
รวมทั้งการปกป้องผลประโยชน์ของผู้มีส่วนได้ส่วนเสียทุกฝ่าย

ในปี 2547 คณะกรรมการตรวจสอบได้มีการจัดประชุมรวมทั้งสิ้น 4 ครั้ง
เพื่อพิจารณาสอบทานงบการเงินประจำไตรมาส 1, 2 , 3 และงบการเงินสำหรับปีสิ้นสุดวันที่ 31
ธันวาคม 2547 ก่อนที่จะเสนอต่อที่ประชุมคณะกรรมการบริษัทเพื่อพิจารณาอนุมัติ
โดยคณะกรรมการตรวจสอบพบว่างบการเงินที่ได้จัดทำขึ้นเป็นไปตามหลักการบัญชีที่รับรองทั่วไปและมีการเปิดเผยข้อมูลอย่างเพียงพอ

  นอกจากนี้ คณะกรรมการตรวจสอบยังทำหน้าที่รับทราบและสอบทานรายงานของผู้ตรวจสอบภายใน

ซึ่งปฏิบัติงานโดย บริษัท เคพีเอ็มจี แอดไวเซอรี่ จำกัด ทั้งนี้ ในปี 2547
ได้มีการสอบทานในเรื่องกระบวนการจัดซื้อจัดจ้าง (Order Fulfillment : Procurement),
กระบวนการจัดการด้านการเงิน (Financial Management Process) ,
การควบคุมภายในด้านเทคโนโลยีสารสนเทศ ( IT Management Process)
และระบบการควบคุมคุณภาพ (Quality Management Process)
คณะกรรมการตรวจสอบพบว่าบริษัทฯ
มีระบบการควบคุมภายในที่มีประสิทธิภาพและการตรวจสอบภายในไม่พบข้อบกพร่องของการดำเนินงานที่เป็นสาระสำคัญ

ทั้งนี้ คณะกรรมการตรวจสอบได้มีการประชุมร่วมกับผู้บริหาร ผู้สอบบัญชีภายนอกและผู้สอบบัญชีภายใน
และได้ให้ข้อเสนอแนะที่มีประโยชน์ต่อการบริหารงานของฝ่ายจัดการ และพบว่าบริษัทฯ
มีการกำกับดูแลกิจการที่ดีและโปร่งใส

ในปี 2548
คณะกรรมการตรวจสอบได้เสนอแนะคณะกรรมการบริษัทให้เสนอชื่อผู้ตรวจสอบบัญชีของบริษัทต่อผู้ถือหุ้นให้แต่งตั้ง
บริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทต่อเนื่องจากปีที่ผ่านมา

การตรวจสอบภายในรายไตรมาส ในปี 2547 มีรายละเอียด ดังนี้

ไตรมาสที่ 1 : การสอบทานกระบวนการจัดซื้อจัดจ้าง (Order Fulfillment :
Procurement)

  ได้มีการประชุมเมื่อวันที่ 12 พฤษภาคม 2547

สรุปสาระสำคัญได้ดังนี้
ผู้ตรวจสอบภายในได้ตรวจสอบเพื่อให้ฝ่ายบริหารได้มีการปรับปรุงกระบวนการบริหารการผลิตของบริษัท
ผู้ตรวจสอบภายในพบว่า บริษัทฯ ได้มีการกำหนดระเบียบวิธีการปฏิบัติงานอย่างเหมาะสม
และได้ถือปฏิบัติตามนโยบายที่กำหนดไว้
ในเรื่องกระบวนการบริหารการจัดซื้อจัดจ้างในเรื่องการเสนอราคาและการเปรียบเทียบราคา
มีการประชุมเพื่อประเมินราคากับผู้ผลิตและผู้จัดหาสินค้าอยู่อย่างสม่ำเสมอเพื่อพัฒนาปรับปรุงสินค้าและการให้บริการ

  ผู้ตรวจสอบภายในและคณะกรรมการตรวจสอบยังได้แนะนำวิธีการที่บริษัทสามารถเพิ่มประสิทธิผลได้

ในเรื่องกระบวนการจัดซื้อจัดจ้าง
ในส่วนของกระบวนการสั่งซื้อโดยผ่านทางการควบคุมผ่านฟอร์มการสั่งซื้อ,
การประเมินผลการปฏิบัติงานของผู้ผลิต / ผู้จัดหาสินค้า
และพิจารณาความเสี่ยงด้านการจัดหาสำหรับกระบวนการบรรจุหีบห่อ และกระบวนการรับสินค้า

โดยบริษัทได้มอบหมายให้ผู้เกี่ยวข้องเริ่มดำเนินการภายในเดือนธันวาคม 2547
และทั้งหมดจะแล้วเสร็จในปี 2548

ไตรมาสที่ 2 : การสอบทานกระบวนการจัดการด้านการเงิน (Financial Management
Process)

  ได้มีการประชุมเมื่อวันที่ 10 สิงหาคม 2547

สรุปสาระสำคัญได้ดังนี้ ผู้ตรวจสอบภายในได้ทำการตรวจสอบบริษัทฯ ในเรื่อง
กระบวนการจัดการด้านการเงิน

(Financial Management Process)

เพื่อให้ฝ่ายบริหารได้มีการจัดการในการปรับปรุงกระบวนการต่าง ๆ
ในการกระบวนการจัดการด้านการเงิน
ซึ่งพบว่าบริษัทมีนโยบายและระเบียบวิธีการปฏิบัติงานอย่างเป็นระบบในด้านนโยบายด้านการบัญชีและการเงินเพื่อควบคุมความเสี่ยงอย่างมีประสิทธิภาพ
และยังมีการปฏิบัติในด้านการลดความเสี่ยงของอัตราแลกเปลี่ยนอีกด้วย

  ผู้ตรวจสอบภายในและคณะกรรมการตรวจสอบยังได้แนะนำวิธีการที่บริษัทสามารถเพิ่มประสิทธิผลได้

ในเรื่องกระบวนการจัดการด้านการเงิน ในเรื่องการการควบคุมทรัพย์สินถาวร, ข้อตกลงด้านเงินกู้
,สัญญาการช่วยเหลือทางเทคนิค,การควบคุมสินค้าคงคลัง และการทบทวนงบประมาณในการลงทุน
โดยบริษัทได้มอบหมายให้ผู้เกี่ยวข้องดำเนินการให้แล้วเสร็จ ภายในปี 2547

ไตรมาสที่ 3 : การสอบทานการควบคุมภายในด้านเทคโนโลยีสารสนเทศ (IT management
Process)

  ได้มีการประชุมเมื่อวันที่ 9 พฤศจิกายน 2547

ผู้ตรวจสอบภายในพบว่า บริษัทฯ
ได้มีการกำหนดระเบียบวิธีการปฏิบัติงานอย่างเหมาะสมและได้ถือปฏิบัติตามนโยบายที่กำหนดไว้
ในเรื่องกระบวนการควบคุมภายในด้านเทคโนโลยีสารสนเทศอย่างเพียงพอและได้ผล

ผู้ตรวจสอบภายในและกรรมการตรวจสอบแนะนำว่าบริษัทยังสามารถเพิ่มประสิทธิภาพการ

ดำเนินการโดยการพัฒนาด้านการควบคุมทั่วไป เช่น
การจัดทำนโยบายการรักษาความปลอดภัยข้อมูลสารสนเทศ,
การจัดทำแผนรองรับกรณีเกิดภัยพิบัติและการจัดทำงบประมาณ
และให้มีการฝึกอบรมพนักงานในหน่วยงานเทคโนโลยีสารสนเทศและผู้ใช้ระบบงาน ทั้งนี้
บริษัทได้มอบหมายให้ผู้เกี่ยวข้องดำเนินการให้แล้วเสร็จภายในไตรมาส 1 ในปี 2548

ไตรมาสที่ 4 : กระบวนการจัดการควบคุมคุณภาพ (Quality Management)

  ได้มีการประชุมเมื่อวันที่ 22 กุมภาพันธ์ 2548

ผู้ตรวจสอบภายในพบว่าในเรื่องกระบวนการจัดการควบคุมคุณภาพนั้น
บริษัทมีการจัดการบริหารและปรับปรุงระบบที่มีประสิทธิภาพ โดยมีการประกอบกิจกรรมต่าง ๆ
เพื่อเพิ่มประสิทธิภาพ เช่น การนำระบบบริหารคุณภาพ ISO 9001: 2000
มาประยุกต์ใช้กับระบบงานทั้งองค์กร นอกจากนี้
บริษัทยังได้ดำเนินการสำรวจความพึงพอใจของลูกค้าที่มีต่อผลิตภัณฑ์และบริการของบริษัท
เพื่อนำผลที่ได้มาใช้ในการปรับปรุงคุณภาพผลิตภัณฑ์และบริการของบริษัท
โดยผู้ตรวจสอบภายในและกรรมการตรวจสอบแนะนำว่าบริษัทยังสามารถเพิ่มประสิทธิภาพการดำเนินการโดยการพัฒนาปรับปรุงในด้านการคัดเลือกและประเมินผู้ผลิต/ผู้จัดหาสินค้า
เพิ่มขึ้น นอกจากนี้ บริษัทยังต้องพิจารณาด้านการจัดการต่าง ๆ
ในเรื่องการควบคุมคุณภาพกระบวนการผลิตให้มากขึ้น

คณะกรรมการบริษัทเห็นว่าคณะกรรมการตรวจสอบได้มีการหารือและแลกเปลี่ยนข้อคิดเห็นกับผู้สอบบัญชีและผู้ตรวจสอบภายในถึงขอบเขตความรับผิดชอบของการตรวจสอบและแผนการตรวจสอบที่เฉพาะเจาะจงของแต่ละช่วงและผลสรุปการตรวจสอบแต่ละครั้งอย่างละเอียด
และนำมารายงานต่อคณะกรรมการบริษัททราบทุกด้านเพื่อทราบสภาวะการดำเนินงานอย่างชัดเจน
ซึ่งคณะกรรมการเชื่อว่าระบบการควบคุมภายในมีความเหมาะสมและมีประสิทธิภาพ
การปฏิบัติงานสอดคล้องกับระเบียบและกฎหมายที่เกี่ยวข้อง การดำเนินงานโปร่งใส
และภาพรวมของรายงานการเงินถูกต้องตรงต่อความจริงและเพียงพอ